บลจ.ทิสโก้ส่งกองตราสารหนี้เกาหลี18บุกตลาดต่อ
บลจ.ทิสโก้ ส่ง &#8220;กองตราสารหนี้เกาหลี 18&#8220; อายุ 9 เดือน ตอบโจทย์นักลงทุนที่ต้องการลงทุนในระยะสั้น รับทิศทางดอกเบี้ยขาขึ้นเปิดข่าย 18 -24 ส.ค.นี้
18 ส.ค. 2553

บลจ.ทิสโก้ ส่ง “กองตราสารหนี้เกาหลี 18“ อายุ 9 เดือน ตอบโจทย์นักลงทุนที่ต้องการลงทุนในระยะสั้น รับทิศทางดอกเบี้ยขาขึ้นเปิดข่าย 18 -24 ส.ค.นี้
นายธีรนาถ รุจิเมธาภาส  กรรมการผู้จัดการ บริษัทหลักทรัพย์จัดการกองทุน ทิสโก้ เปิดเผยว่า  บลจ.ทิสโก้ เตรียมเสนอขาย   “กองทุนเปิด ทิสโก้ตราสารหนี้ภาครัฐเกาหลี 18 (TISCO Korea Fixed Income Fund #18 : TISCOK18 )”  เพื่อตอบสนองความต้องการของผู้ลงทุนที่ต้องการลงทุนในระยะสั้น รับกระแสแนวโน้มอัตราดอกเบี้ยอยู่ในช่วงขาขึ้น ซึ่งมีอายุโครงการประมาณ 9 เดือน  มูลค่าโครงการ 1,000 ล้านบาท  โดยจะเสนอขายครั้งเดียว (ไอพีโอ) ในระหว่างวันที่ 18 -24 ส.ค.นี้  ณ ธนาคารทิสโก้ทุกสาขา  โดยผู้ที่สนใจสามารถจองซื้อขั้นต่ำ 20,000 บาท 
ทั้งนี้กองทุนเปิด ทิสโก้ตราสารหนี้ภาครัฐเกาหลี 18 จะเน้นลงทุนในตราสารหนี้ภาครัฐเกาหลีใต้ โดยเฉลี่ยในรอบปีบัญชีไม่ต่ำกว่า 80 % ของมูลค่าทรัพย์สินสุทธิของกองทุน โดยมีจุดเด่นอยู่ที่มีการป้องกันความเสี่ยงจากอัตราแลกเปลี่ยนเต็มจำนวน ซึ่งจะช่วยเพิ่มความมั่นใจของผู้ลงทุน  และมีโอกาสรับผลตอบแทนสูงกว่าดอกเบี้ยเงินฝากในประเทศ โดยผลตอบแทนไม่ต้องเสียภาษีเงินได้บุคคลธรรมดา 
“การเปิดขายกองเกาหลีในครั้งนี้เพื่อตอบโจทย์การลงทุนในช่วงอัตราดอกเบี้ยขาขึ้น โดยไม่ต้องล็อคเงินลงทุนยาวจนเกินไป อีกทั้งทิศทางเศรษฐกิจเกาหลีใต้ซึ่งเริ่มมีสัญญาณการฟื้นตัวที่ชัดเจนมากขึ้น โดยล่าสุดธนาคารกลางเกาหลีใต้ได้ประกาศคงอัตราดอกเบี้ยนโยบายไว้ที่ 2.25% จึงนับเป็นโอกาสที่จะได้รับความสนใจจากผู้ลงทุน อีกทั้งยังเป็นการเพิ่มช่องทางให้กับลูกค้าได้เลือกกระจายการลงทุนออกไปในรูปแบบต่างๆ และได้ผลตอบแทนที่คุ้มค่านอกจากผลตอบแทนจากดอกเบี้ยเงินฝากในปัจจุบัน”  นายธีรนาถ กล่าว